Markaziy bank tomonidan bank qonunchiligi va bank faoliyatini tartibga soluvchi me’yoriy hujjatlarni buzganliklari uchun tijorat banklariga nisbatan qo‘llaniladigan chora va sanksiyalar to‘g‘risidagi nizomga o‘zgartirishlar va qo‘shimcha kiritish to‘

O‘zbekiston Respublikasining “O‘zbekiston Respublikasining Markaziy banki to‘g‘risida”gi Qonuni va O‘zbekiston Respublikasi Prezidentining 2018-yil 23-martdagi PQ-3620-son “Bank xizmatlari ommabopligini oshirish bo‘yicha qo‘shimcha chora-tadbirlar to‘g‘risida”gi qaroriga muvofiq O‘zbekiston Respublikasi Markaziy banki Boshqaruvi qaror qiladi: 
 1. O‘zbekiston Respublikasi Markaziy banki Boshqaruvining 1998-yil 26-dekabrdagi 74-son qarori bilan tasdiqlangan Markaziy bank tomonidan bank qonunchiligi va bank faoliyatini tartibga soluvchi me’yoriy hujjatlarni buzganliklari uchun tijorat banklariga nisbatan qo‘llaniladigan chora va sanksiyalar to‘g‘risidagi nizomga (ro‘yxat raqami 622, 1999-yil 5-fevral) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2000-y., 10-son) ilovaga muvofiq o‘zgartirishlar va qo‘shimcha kiritilsin. 
 2. Mazkur qaror rasmiy e’lon qilingan kundan e’tiboran uch oydan keyin kuchga kiradi. 
 1. Nizomning nomidagi “bank qonunchiligi va bank faoliyatini tartibga soluvchi me’yoriy hujjatlarni buzganliklari uchun tijorat banklariga” degan so‘zlar “bank va boshqa kredit tashkilotlari faoliyatini tartibga soluvchi normativ-huquqiy hujjatlar talablarini buzganliklari uchun tijorat banklari, mikrokredit tashkilotlari va lombardlarga” degan so‘zlar bilan almashtirilsin. 
 2. 1.1-band quyidagi tahrirda bayon etilsin: 
 “1.1. Mazkur Nizom O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Banklar va bank faoliyati to‘g‘risida”gi va “Mikrokredit tashkilotlari to‘g‘risida”gi qonunlariga muvofiq Markaziy bank tomonidan bank va boshqa kredit tashkilotlari faoliyatini tartibga soluvchi normativ-huquqiy hujjatlarni buzganliklari uchun tijorat banklari, mikrokredit tashkilotlari va lombardlarga nisbatan chora va sanksiyalar qo‘llash tartibini belgilaydi.”. 
 3. Quyidagi tahrirdagi VI2-bo‘lim bilan to‘ldirilsin:
 6.23. Bank xizmatlari iste’molchilarining qonun hujjatlari bilan belgilangan huquqlari tijorat banklari va boshqa kredit tashkilotlari tomonidan buzilgan taqdirda ularga nisbatan Markaziy bank quyidagicha jarima qo‘llash huquqiga ega:
 tijorat bankiga — bank ustav kapitalining belgilangan eng kam miqdorining 0,1 foizigacha miqdorida; 
 mikrokredit tashkilotiga — mikrokredit tashkiloti ustav fondining belgilangan eng kam miqdorining 0,1 foizi miqdorida;
 lombardga — eng kam oylik ish haqining o‘n barobari miqdorida.”.
 4. 7.1-band quyidagi tahrirda bayon etilsin:
 “7.1. Ushbu Nizomda belgilangan chora va sanksiyalar kredit tashkilotlariga O‘zbekiston Respublikasi Markaziy banki Bank nazorati qo‘mitasining qaroriga muvofiq Markaziy bank farmoyishi asosida qo‘llaniladi.”.